CELEX: C2007/269/44
Language: sk
Date: 2007-11-10 00:00:00
Title: Vec C-369/07: Žaloba podaná 3. augusta 2007 – Komisia Európskych spoločenstiev/Helénska republika

10.11.2007   
            
            
               SK
            
            
               Úradný vestník Európskej únie
            
            
               C 269/22
            
         Žaloba podaná 3. augusta 2007 – Komisia Európskych spoločenstiev/Helénska republika
   (Vec C-369/07)
   (2007/C 269/44)
   Jazyk konania: gréčtina
   Účastníci konania
   
      Žalobkyňa: Komisia Európskych spoločenstiev (v zastúpení: E. Righini a I. Chatzigiannis)
   
      Žalovaná: Helénska republika
   Návrhy žalobkyne
   
               —
            
            
               určiť, že Helénska republika si tým, že neprijala opatrenia, ktoré zahŕňa vykonanie rozsudku Súdneho dvora z 12. mája 2005 vo veci C-415/03, týkajúceho sa skutočnosti, že Grécko si nesplnilo povinnosti, ktoré mu vyplývajú z článku 3 rozhodnutia z roku 2002 o štátnych pomociach, ktoré Grécko poskytlo v prospech Olympic Airways, nesplnila povinnosti, ktoré jej vyplývajú z tohto rozhodnutia a článku 228 ods. 1 ES,
            
         
               —
            
            
               uložiť Helénskej republike povinnosť zaplatiť Komisii navrhnuté penále v sume 53 611 eur za každý deň omeškania s vykonaním rozsudku vydaného vo veci C-415/03 týkajúceho sa rozhodnutia z roku 2002 odo dňa, kedy bude vydaný rozsudok v predmetnej veci až do dňa vykonania rozsudku vydaného vo veci C-415/03,
            
         
               —
            
            
               uložiť Helénskej republike povinnosť zaplatiť paušálnu pokutu, ktorej výška sa získa vynásobením dennej sumy počtom dní, počas ktorých dochádza k nesplneniu povinnosti odo dňa, kedy bol vydaný rozsudok vo veci C-415/03 až do dňa, kedy bude vydaný rozsudok v predmetnej veci, pokiaľ ide o rozhodnutie z roku 2002,
            
         
               —
            
            
               zaviazať Helénsku republiku na náhradu trov konania.
            
         Žalobné dôvody a hlavné tvrdenia
   
               1.
            
            
               Vo svojom rozsudku z 12. mája 2005 vo veci C-415/03 Súdny dvor dospel k záveru, že Helénska republika si tým, že neprijala v súlade s článkom 3 rozhodnutia Komisie 2003/372/ES z 11. decembra 2002 o pomoci, ktorú Helénska republika poskytla v prospech Olympic Airways, v stanovenej lehote všetky opatrenia potrebné na vrátenie pomoci, ktorá bola posúdená ako protiprávna a nezlučiteľná so spoločným trhom s výnimkou pomoci týkajúcej sa príspevkov vnútroštátnej inštitúcii sociálneho zabezpečenia, nesplnila povinnosti, ktoré jej vyplývajú z uvedeného článku 3.
            
         
               2.
            
            
               Domnievajúc sa, že Helénska republika neoznámila službám Komisie žiadne opatrenie na vykonanie rozsudku Súdneho dvora vo veci C-415/03 napriek protichodným ubezpečeniam helénskych orgánov a že ešte nepristúpila k vymáhaniu pomocí, ktoré boli vyhlásené za nezlučiteľné s rozhodnutím z roku 2002, Komisia sa rozhodla obrátiť na Súdny dvor podľa článku 228 ES.
            
         
               3.
            
            
               V súlade s článkom 228 ES a s judikatúrou Súdneho dvora, keďže Komisia sa obrátila na Súdny dvor z dôvodu, že členský štát neprijal opatrenia, ktoré zahŕňa vykonanie rozsudku Súdneho dvora v lehotách stanovených Komisiou, Komisia uvádza výšku paušálnej pokuty a/alebo penále, ktoré má zaplatiť členský štát a ktoré Komisia považuje za prispôsobené okolnostiam. Konečné rozhodnutie týkajúce sa penále, ktoré sa má uložiť, predpokladané článkom 228 ES, prijme Súdny dvor, ktorý má v predmetnej veci plnú rozhodovaciu právomoc.
            
         
               4.
            
            
               Výška penále, ako aj výška paušálnej pokuty navrhnutá Súdnemu dvoru Komisiou v rámci jej žaloby, boli stanovené na základe metódy výpočtu vytvorenej v oznámení Komisie z 13. decembra 2005 o uplatňovaní článku 228 ES.